Tre drenge blev udsat for sexovergreb af deres far, fra de var cirka 10 år, hævder Nordjyllands Politi.

I flere år har en nordjysk far sexmisbrugt sine tre sønner, mener politiet. Manden, der er 55 år, er blevet anholdt onsdag, og torsdag stilles han for en dommer i Retten i Hjørring. De påståede forbrydelser skal være sket tilbage i 1990'erne, og angiveligt fortsatte de i 00'erne. Advokaturchef ved Nordjyllands Politi, Peter Rask, oplyser til TV2 Nord, at overgrebene skulle være foregået på forskellige adresser i Hjørringområdet og være stået på mens drengene var mellem 10 og 16 år gamle. Sønnerne er i dag sidst i tyverne. Nordjyllands Politi har indledt efterforskningen, fordi den ældste af sønnerne har henvendt sig med en anmeldelse. Anmeldelsen kom 18. februar. - Vi ser det her som en meget grov sag, siger Peter Rask. Hvordan den anholdte stiller sig til sigtelserne, kan Peter Rask, ikke oplyse torsdag formiddag. Grundlovsforhøret begynder klokken 12 i Hjørring, og politiet går efter at få den 55-årige fængslet, så de kan efterforske sagen nærmere. /ritzau/